Source: http://www.antimon.gov.sk/-15-17-predseda-uradu/
Timestamp: 2018-05-21 18:59:12+00:00

Document:
§ 15 - § 17 Predseda úradu | Protimonopolný úrad SR
§ 15 - § 17 Predseda úradu
V ustanoveniach §§ 15, 16 a 17 zákona sa zákonodarca venuje postaveniu predsedu úradu a v nevyhnutnej miere aj postaveniu podpredsedu úradu. Predmetné ustanovenia pojednávajú o podmienkach vymenovania a odvolania predsedu úradu, o dĺžke trvania jeho funkcie, o prekážkach výkonu jeho funkcie ako aj o platových pomeroch, ktoré mu patria za výkon jeho funkcie.
§§ 15 a 16
Úrad riadi a za jeho činnosť zodpovedá predseda úradu, ktorý musí spĺňať požiadavku nestrannosti, ktorá je charakteristická nezlučiteľnosťou výkonu jeho funkcie s podnikateľskými aktivitami, s inými funkciami a najmä s členstvom v politickej strane alebo v politickom hnutí. Podľa ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov predseda úradu je verejný funkcionár.
Predsedu úradu vymenúva a odvoláva prezident Slovenskej republiky na päť rokov s možnosťou opätovného zvolenia najviac na dve po sebe nasledujúce obdobia a to na návrh vlády Slovenskej republiky. V porovnaní s ostatnými ústrednými orgánmi štátnej správy, kde sú predsedovia volení a odvolávaní vládou Slovenskej republiky alebo Národnou radou Slovenskej republiky je predseda úradu ako aj predseda Štatistického úradu Slovenskej republiky vymenúvaný a odvolávaný prezidentom Slovenskej republiky na návrh vlády.
Výkon funkcie predsedu úradu končí len z taxatívne vymedzených dôvodov uvedených v zákone.
Podľa zákona č. 575/2001 Z. z. predsedu v čase jeho neprítomnosti zastupuje v rozsahu jeho práv a povinností podpredseda. Predseda môže poveriť aj v iných prípadoch podpredsedu, aby ho zastupoval v rozsahu jeho práv a povinností. Podpredsedu úradu vymenúva a odvoláva predseda úradu.
Zákonom č. 151/2014 Z. z., ktorým sa mení a dopĺňa zákon došlo k úprave právomoci podpredsedu úradu. Konkrétne zmeny vidieť v prvostupňovom konaní, kedy je za vecnosť a správnosť zodpovedný práve podpredseda úradu a nemenej dôležitá je aj zodpovednosť za priame riadenie riaditeľov odboru kartelov, odboru zneužívania dominantného postavenia a vertikálnych dohôd, odboru koncentrácií a odboru hlavného ekonóma.
Predmetné ustanovenie zákona môžeme považovať za platné, ale neúčinné. Toto ustanovenie zákona odkazuje na osobitný predpis a to zákon č.143/1992 Zb. o plate a odmene za pracovnú pohotovosť v rozpočtových a v niektorých ďalších organizáciách a orgánoch v znení neskorších predpisov zrušený zákonom č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov. Keďže predseda úradu je štátnym zamestnancom, v súčasnosti je problematika odmeňovania predsedu úradu riešená zákonom č. 400/2009 Z. z. o štátnej službe a o zmene a doplnení niektorých zákonov v znení neskorších (ďalej len „zákon č. 400/2009 Z. z.“).
Podľa § 6 ods. 3 písm. b) bod 1 zákona č. 400/2009 Z. z. štátny zamestnanec na účely tohto zákona je aj fyzická osoba, ktorá vykonáva štátnu službu v služobnom úrade na základe vymenovania do funkcie podľa tohto zákona alebo podľa osobitného predpisu prezidentom.
Podľa § 6 ods. 5 zákona č. 400/2009 Z. z. štátny zamestnanec podľa odsekov 3 a 4 je na účely tohto zákona štátny zamestnanec vo verejnej funkcii. Štátny zamestnanec vo verejnej funkcii vykonáva štátnu službu bez určenia odboru štátnej služby.
Podľa § 83 ods. 4 zákona č. 400/2009 Z. z. funkčný plat na účely tohto zákona je aj plat vo výške platu poslanca národnej rady, ktorý patrí štátnemu zamestnancovi vo verejnej funkcii v služobnom úrade, ktorým je ministerstvo, a vedúcemu ostatného ústredného orgánu štátnej správy; tomuto štátnemu zamestnancovi nepatria platové náležitosti podľa § 81 písm. b) až f) a náhrady podľa § 82.
"Zmena nastáva aj v tretej časti zákona, kde sa upravuje zloženie Rady úradu, ktorá je orgánom rozhodujúcim o rozklade proti rozhodnutiam úradu. V budúcnosti podpredseda úradu už nebude súčasťou tohto kolektívneho orgánu rozhodovania, ale bude zodpovedný za činnosť odborov úradu rozhodujúcich v prvostupňovom správnom konaní."
"Nevyhnutnosť tejto zmeny sa viaže na to, že podpredseda úradu bude zodpovedný za prvostupňové správne konanie a nie je preto vzhľadom na zachovanie princípu dvojinštančnosti ďalej možné, aby bol zároveň členom Rady, ktorá rozhoduje i o rozkladoch proti prvostupňovým rozhodnutiam. Vyčlenením podpredsedu úradu z Rady úradu by však vznikla situácia, keď by v Rade úradu rozhodoval párny počet osôb. Z hľadiska zabezpečenia bezproblémového výkonu rozhodovacej činnosti Rady úradu je preto potrebné navýšenie počtu členov Rady úradu o jedného člena."
"Zamestnanci úradu vykonávajú inšpekciu v priestoroch a dopravných prostriedkoch podnikateľa, ktoré súvisia s činnosťou a konaním podnikateľa na základe poverenia. Toto poverenie v prvostupňovom konaní bude na rozdiel od súčasnej právnej úpravy vydávať podpredseda úradu, ktorý zároveň podľa novej právnej úpravy podpisuje rozhodnutia úradu vydané v prvom stupni. V prípade, že bude inšpekcia vykonávaná v konaní pred radou, poverenie vydá predseda rady. Návrh zákona špecifikuje, aké náležitosti má toto poverenie obsahovať.“
"Návrh zákona obsahuje úpravu spôsobu menovania a odvolávania predsedu úradu. Predsedu úradu na návrh vlády Slovenskej republiky menuje a odvoláva prezident slovenskej republiky.
V tretej časti nového zákona je upravené postavenie úradu a postavenie, spôsoby voľby a odvolávania predsedu úradu a zriaďuje sa kolektívny orgán rozhodujúci o rozklade. Uvedený inštitút bol do zákona včlenený po prerokovaní v Legislatívnej rade vlády SR. Ide o zosúladenie s komunitárnym právom a o zabezpečenie nezávislosti rozhodovania úradu."
"Ustanovenie tohto paragrafu rieši postavenie predsedu úradu, spôsob jeho vymenovania a odvolávania a tiež spôsob vymenovania a odvolania podpredsedu úradu.
Prvým krokom k zabezpečeniu nezávislosti úradu je zmena spôsobu kreovania funkcie predsedu úradu. Navrhuje sa vymenovanie prezidentom SR a 5-ročné funkčné obdobie predsedu úradu s možnosťou opätovného zvolenia na 1 ďalšie funkčné obdobie. Maximálna dĺžka funkčného obdobia je teda 10 rokov, čo je zárukou proti dlhodobému obsadeniu tejto funkcie tou istou osobou, ako aj zabezpečením väčšej objektivity a nezávislosti tejto osoby. Podmienkami vymenovania sú občianstvo SR a voliteľnosť do NR SR.
Významným ustanovením zabezpečujúcim nestrannosť predsedu úradu je nezlučiteľnosť výkonu jeho funkcie s podnikateľskými aktivitami, s inými funkciami a najmä s členstvom v politickej strane alebo v politickom hnutí."
"Výkon funkcie predsedu úradu končí z taxatívne vymenovaných dôvodov. Jedným z týchto dôvodov je odvolanie. Ustanovenie odseku 2 obsahuje ďalší taxatívny výpočet, a to dôvodov, na základe ktorých prezident predsedu úradu odvolá. Týmto by sa malo vylúčiť prípadné politické ovplyvňovanie výkonu funkcie predsedu úradu, čo je ďalší krok k nezávislosti úradu a jeho predsedu."
"Vzhľadom na skutočnosť, že sa navrhuje novelizácia zákona č. 347/1990 Zb., ktorý obsahuje úpravu, že predseda vlády určí platové pomery predsedu úradu a teda uvedená skutočnosť by zostala bez zákonnej úpravy, navrhuje sa preto uvedené zakotviť priamo v tomto zákone. Navrhuje sa, aby vláda SR určila platové pomery predsedu úradu podľa osobitného predpisu, ktorým je zákon č. 143/1992 Zb. o plate a odmene za pracovnú pohotovosť v rozpočtových a niektorých ďalších organizáciách a orgánoch v znení neskorších predpisov.“
Posledná aktualizácia:04.11.2014

References: § 17

§ 15
 § 17
 § 6
 § 6
 § 83
 § 81
 § 82